Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М.Д. од Штип, поднесена против Агенцијата за храна и ветеринарство, по предметот Барање за пристап до информации од јавен карактер, на 08.07.2025 година, го донесе следното:

**Р Е Ш Е Н И Е**

1. Жалбата изјавена од М.Д. од Штип, поднесена против Агенцијата за храна и ветеринарство, заведена во Агенцијата под бр.08-268 на 23.06.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот во делот под точка 4 од Барањето на начин и во форма наведени во Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М.Д. од Штип, како што е наведено во Жалбата, на 06.05.2025 година поднела Барање за пристап до информации од јавен карактер до Агенција за храна и ветеринарство, со кое побарала по е-маил да и се достави електронски запис од следната информација:

„1. Дали е извршен инспекциски надзор кај лицето кое го чувало/се грижело за кучето со ушна маркица SR 003 и што констатирал официјалниот ветеринар кој го вршел инспекцискиот надзор? Поконкретно, дали кучето било чувано во соодветни услови, дали имало достапна храна и питка вода и дали била нарушена неговата благосостојба како последица на начинот на кој било чувано?

1. 2. Доколку бил извршен инспекциски надзор, Ве молам да ми доставите копија од записникот за извршен инспекциски надзор, како и копија од решението за отстранување на неправилности, доколку биле констатирани било какви неправилности.
2. 3. Ве молам за информација дали Агенцијата за храна и ветеринарство изрекла глоба према лицето кое на ваков начин се грижело за кучето, односно непотребно го изложило на маки и страдање?
3. Ве молам за информација за тоа дали Агенцијата за храна и ветеринарство, по службена должност ги известила МВР и надлежен јавен обвинител за стореното дело, имајќи предвид дека истото има обележја на кривично дело од член 233 од Кривичниот законик, односно „Убивање и мачење животни?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-268 на 03.06.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-268 од 16.06.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Имателот на информации на 18.06.2025 година до Агенцијата преку електронски допис го достави Решението за позитивен одговор на барање за пристап до информации од јавен карактер бр.03-1976/2 од 12.06.2025 година и сите списи во врска со предметот.

Незадоволен од донесеното Решение, Барателот на информации на 23.06.2025 година до Агенцијата повторно достави Жалба заведена под бр.08-268 во која е наведено: “...На ден 20.06.2025 година, по пошта во два идентични дописи со број на следење RC115579270MK и RC115566450 е доставен нецелосен одговор (во прилог), односно за сите 4 прашања наведени во барањето, доставен е следниот одговор:„Од страна на Агенцијата за храна и ветеринарство е спроведен инспекциски надзор на посочената адреса, во посочениот временски период дефинирани во Барањето и истите се во прилог на ова решение“. **Во прилог на тој одговор, односно во двата пликови доставен по пошта нема никакви дополнителни документи.** Токму поради тоа и беше побарано од АХВ да ми достави одговор по електронски пат,...“

Агенцијата со електронски допис бр.08-268 од 24.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата преку електронска пошта достави Допис заведен под бр.08-268 во кое е наведено: „Поради користење на годишен одмор, од 27.06.2025 година до 02.07.2025 година, не сум во можност да одговарам на Вашите пораки и прашања. Замолувам истите да ги препратите на [info@fva.gov.mk](mailto:info@fva.gov.mk)“.

На 08.07.2025 година, Барателот на информации до Агенцијата преку електронска пошта достави Допис доставен и до Имателот на информации, заведен во Агенцијата под бр.08-268 во кое е наведено: „Ве известувам дека во Вашиот допис недостасува одговор по прашањето под точка 4 наведено во барањето“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, и го задолжи Имателот на информации на Барателот да му ја достави бараната информација во делот под точка 4 од Барањето на начин и во форма наведени во Барањето, во рок од 15 дена од денот на доставување на Решението**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил целосно бараните информации **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот не му ги доставил бараните информации на начин и во форма наведени во Барањето односно **му ја доставил бараната информација и под точка 4 од Барањето**.

Во конкретниот случај, Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави бараните информации, **на начин и во форма наведени во Барањето**.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**